**Прилог 2.**

**OБРАЗАЦ ИЗВЕШТАЈА О СПРОВЕДЕНОЈ EX-POST АНАЛИЗИ ЕФЕКАТА ПРОПИСА**

**1. Обухват и циљ Ex-Post анализе ефеката прописа.**

Одредити да ли је предмет Ex-Post анализе ефеката цео пропис или само део прописа. Описати шта је предмет уређивања прописа или дела прописа за који се спроводи Ex-Post анализа ефеката.

Дефинисати циљ спровођења Ex-Post анализе ефеката прописа или дела прописа (нпр. утврђивање остварења циљева прописа и њихове релевантности, успешности у успостављању институционалног оквира и примени прописа, итд.)

**2. Идентификација и опис циља усвајања прописа**

Идентификовати циљ који је био дефинисан приликом доношења прописа и који је требало остварити применом прописа.

Образложити да ли је утврђени циљ био прецизан, мерљив, друштвено прихватљив, остварив и временски одређен.

**3. Идентификација показатеља учинка на основу којих се утврђује ниво остварења циља прописа**

Навести показатеље учинка на основу којих се оцењује степен остварења циља, њихову почетну (вредност показатеља учинка у години која претходи доношењу прописа) и циљну вредност (вредност показатеља учинка у години у којој се очекује остварење циља). Изузетно, уколико није могуће одредити квантитативни показатељ учинка, потребно је одредити квалитативни.

Навести изворе за прикупљање података о нивоу остварења циља прописа и приказати на који начин, из којих извора провере и у којим роковима су прикупљени подаци на основу којих је одређена вредност показатеља учинка.

**4. Идентификација циљних група.**

Навести циљне групе на које је пропис требало да утиче, као и оне на које је утицао од тренутка почетка његове примене.

**5. Усклађеност циља који се остварује доношењем прописа са циљевима важећих докумената јавних политика и приоритетним циљевима Владе утврђеним Акционим планом за спровођење Програма Владе**

Образложити да ли је циљ који се остварује доношењем прописа усклађен са циљевима важећих докумената јавних политика у области и приоритетним циљевима Владе. Уколико јесте усклађен, потребно је навести назив, циљ и меру документа јавне политике и/или приоритетни циљ и резултат Владе (планиран Акционим планом за спровођење Програма Владе). Ако циљеви нису усклађени, потребно је описати дата одступања и навести разлоге због којих циљеви прописа одступају од циљева предвиђених документима јавних политика и приоритетних циљева Владе.

**6. Анализа примене прописа**

Навести активности које је било потребно спровести како би се обезбедила примена прописа - регулаторне (на пример, подзаконски акти донети у складу са законом, итд.), подстицајне, управљачке, информативно-едукативне мере, пружена добра и услуге, итд, као и рокове за њихово спровођење. Приказати активности које су спроведене и активности које нису спроведене и навести разлоге због којих активности нису спроведене.

Навести планиране и потребне ресурсе за спровођење прописа, те да ли су исти били обезбеђени и у којој мери. Ако потребни ресурси нису били обезбеђени у потребној мери, објаснити зашто и какве је то последице имало на спровођење прописа. Навести да ли су уочени други проблеми у коришћењу ресурса.

**7. Идентификација проблема који су уочени током примене прописа.**

На основу приказа постојећег стања - описати кључне проблеме који су уочени у примени прописа.

Представити узроке и последице уочених проблема.

Наведите кључне примедбе, сугестије и коментаре добијене током примене прописа.

**8. Анализа ефеката прописа на циљне групе.**

Идентификовати циљне групе на које пропис утиче и описати кључне ефекте које је пропис имао на сваку од циљних група.

**9. Утврђивање степена остварености циљева прописа (ефективност)**

Описати у којој мери су постављени циљеви остварени, имајући у виду постигнуте резултате (достигнуте циљане вредности показатеља учинка) и утрошене ресурсе за постизање зацртаних циљева прописа.

Описати напредак остварен након доношења прописа, односно захваљујући примени прописа. Oценити у којој мери су постављени циљеви остварени захваљујући примени прописа, а у којој мери - другим факторима и којим.

**10. Утврђивање одрживости постигнутих резултата**

Оценити одрживост кључних одредби прописа и постигнутих позитивних ефеката које је пропис произвео у пракси.

Посебно нагласити, уколико су израда и/или примена прописа била потпомогнута услугама екстерних експерата, те да ли постоје ресурси, знања и вештине за даљу примену прописа без такве помоћи. Посебно нагласити да ли постоје сви остали ресурси (информационе технологије, финансијска и материјална средства) за даљу, независну примену прописа од стране надлежног органа.

**11. Препоруке**

На основу налаза Еx-Post анализе, дефинисати потребне мере и активности које треба спровести без измена прописа да би се осигурала боља примена прописа (које кораке орган предузима тренутно и/или има намеру да предузме како би се отклонили уочени проблеми).

Да ли је потребно извршити измене прописа или укинути пропис? Представити и образложити предложено решење за измену прописа. Да ли је потребно мењати неки други пропис и у ком делу?